नारी अपनेके पाओल,कै रूप आ बानगी में!
 देखल कै रूप अहाँ केर,अहि छोट छिन जिन्नगी में!
 पहिल रूप माय केर देखल,त्याग आ अटूट स्नेह केर!
 भेटल निशिदिन एकहिं टा,मूरत निश्छल नेह केर! !
 भेटल दोसर रूप बहिन केर,बिना आस किछु पाबय के!
 संग रहथि बा दूर जाय क,सब दिन संबंध निभाबय के! !
 फेर ऐली भार्या बनि कै,सदिखन प्रेम-सुधा बरसाबय लेल!
 बिना चाह अपना लेल कोनो,घर-संसार चलाबय लेल! !
 तकर बाद बेटी बनि ऐली,सुन्न आँगन-द्वारि चहकाबय लेल!
 सब रूपे सम्हारि जीवन के,चलि गेली सासुर गमकाबय लेल! !
 भेटल आरो रूप जतेक भी,सेहो छल,बस त्याग आर ममता केर!
 मुदा नहिं जानि,कतौ नहि देखल,जीवन अधिकार आ समता केर! !
 नहि जानि मोन ई खिन्न रहति अछि,देखि आब ई कत्लेआम!
 आबु ज्ञानी भ सोची-समझी आ ली मोन सँ ई शपथ संज्ञान! !
 नारि बिना नहि मान पुरुष केर,नारि थिक पुरुषार्थक शान!
 बंद करी कन्या भ्रूण-हत्या,नहि नारि बिना कल्याण! ! 